HPV og vaccination mod HPV

Der findes mange typer af Human Papilloma Virus (HPV). De kan give vorter mange steder på kroppen også på kønsdelene ~ kønsvorter. HPV øger også risikoen for visse former for celleforandringer og kræft. Blandt andet i livmoderhalsen og på de ydre kønslæber.

Oftest forsvinder HPV af sig selv igen. Der er risiko for smitte med flere forskellige typer HPV samtidig eller over tid. Man kan positiv test for den samme virustype flere gange i livet, da kroppen ikke er god til ”huske og genkende” infektionen og holde den helt væk. Det er fordi kroppens antistoffer mod HPV ikke er så effektive.

Smitte:

HPV smitter ved slimhindekontakt for eksempel ved samleje og oralsex. Kondom og slikkelap gør risikoen for smitte mindre.

Hvor mange får HPV-infektioner?
Størstedelen af seksuelt aktive kvinder og mænd får på et tidspunkt en HPV-infektion.

Hvad er risikoen for livmoderhalskræft?
I Danmark fik gennemsnitligt ca. 328 kvinder hvert år i perioden 2017-2021 konstateret livmoderhalskræft og ca. 84 døde hvert år af sygdommen i samme periode. Livmoderhalskræft er hyppigst i 30-50 års-alderen. Kræft på kønslæberne er mindre hyppigt.

Vaccinen:

Der er 3 varianter af vaccinen. Vaccineres før den sexuelle debut er beskyttelsen mod livmoderhalskræft 70 eller 90 %. Den aktuelt anvendte vaccine giver 90 % beskyttelse og beskytter mod 4 slags kønsvorter. Du kan læse mere her: https://min.medicin.dk/Search/Search/Search/gardasil?

Hvor længe er man beskyttet - og skal man revaccineres?
Studier viser, at effekten af vaccinerne er omkring 10 år. Man forventer effekten er betydelig længere. Dette undersøges naturligvis. Der er ikke anbefaling om at vaccinationen skal gentages / revaccination for nuværende. Heller ikke ved HPV infektion eller celleforandringer. Nogle vælger det til for at lade tvivlen komme til gode. Studierne på området er ikke entydige. Nogle viser det nedsætter risikoen andre at det ikke gør en forskel. Der laves fortsat studier på området. Revaccination og vaccination af voksne er på egenbetaling.

Vaccine til mænd.

Vaccinen er godkendt til drenge og mænd som forebyggelse af kræft ved endetarmsåbningen (analkræft) og forstadier til kræft ved endetarmsåbningen.

Bivirkninger ved HPV-vaccination med Gardasil®9?
Ligesom alle andre vacciner kan HPV-vaccinen give bivirkninger – de bivirkninger, HPV-vaccinen kan give, er på niveau med bivirkninger ved andre vacciner:

* Ud over lokale smerter får mindst 1 ud af 10 forbigående bivirkninger i form af rødme, hævelse og hovedpine.
* Hos mellem 1 og 10 % kan der ses kvalme og svimmelhed. Desuden kan der forekomme lokal hudkløe og blodansamling samt feber og træthed.

For yderligere information om bivirkninger se [produktresumeet for Gardasil®9](https://www.ema.europa.eu/en/documents/product-information/gardasil-9-epar-product-information_en.pdf).

Kan HPV-vaccinen give HPV-infektion?
Nej, vaccinen indeholder ikke virus-DNA (arvemateriale), som kan formere sig og kan derfor ikke forårsage infektion hos den vaccinerede.

Er vaccinen et alternativ til screening for livmoderhalskræft?
Nej. HPV-vaccination beskytter ikke mod alle HPV-typer, og derfor er det vigtigt, at vaccinerede kvinder også deltager i screeningsprogrammet for livmoderhalskræft (fra 23 til 64 år).

Må man blive vaccineret, hvis man er gravid eller ammer?
Vaccination bør udsættes, til graviditeten er afsluttet. Gardasil®9 kan bruges under amning.

Kan HPV-vaccinen gives samtidig med andre vacciner?
Vaccinen kan gives samtidigt med andre vacciner, men på separate indstikssteder.

Kilder: Dele af ovenstående er baseret på ”SSI spørgsmål og svar om HPV 01.2025” og Sex og samfunds information om HPV